open-index/open-wikipedia-markdown huggingface dataset:
Vader Piet

**Vader Piet** ta un luga na costa nort-oost di Aruba. E ta situa den Parke Nacional Arikok y ta parti di e region/districto di San Nicolas. Puntonan reconocibel denter di e paisahe ta e parke di molino di biento y e Cueba di Quadirikiri. 

## Nomber
E origen di e nomber Vader Piet ta parcialmente historia y parcialmente speculacion. Historiado Johan Hartog a relata cu na cuminsamento di siglo binti, un tal Pieter Lampe, biba na Fontein, tabata plantado y supervisor di e di dos districto, cual tabata inclui henter region oost di e isla. Lampe tabata bon conoci y stima pa su amabilidad y bon trato cu su empleadonan, y pesey tabata wordo yama tambe Vader Piet. Dia 21 di aprel 1829, Aruba ta keda conmovi pa e noticia di su desaparicion. Su restonan a wordo hañá despues den un di e cuebanan na costa. Generalmente a asumi cu Vader Piet, ya 75 aña di edad, mester a cay for di un baranca mientras e tabata pisca y a hoga. Pero pronto a resulta cu el a wordo asesina dor di un catibo cu yama Gerard, kende a confesa. Dia 21 di juli 1829, Gerard a wordo sentencia  na Corsou “na castigo cu cabuya” y ehecuta e siguiente dia. For di e tempu ey e zona ta wordo yama Vader Piet.

## Actividad
Mescos cu mayoria di e luganan na costa nort, Vader Piet ta un area inhabita. 

E ta wordo uza como tereno di entrenamento pa e cuerpo di Marina Real. Aki tin instalacionnan di entrenamento, entre otro pa explosivo di man, misil, practica di tiro, tiro di combate, mitrailleur y arma antitanki. Te 1993 tabata uza un tereno na Anabui y California, cual mester a wordo bandona ora e proyecto "Tierra del Sol" a inicia e construccion di un cancha di golf. Den e añanan di 1940 Marina Real tambe a yega di uza Vader Piet como tereno di entrenamento. 

Na Vader Piet a instala e prome parke molino di biento na Aruba, cu a bay den operacion na aña 2009. E parke ta consisti di 10 turbina di biento cu por genera energia te un maximo di 30MW. Propietario y operador Windpark Vader Piet N.V. ta bende e coriente produci den e parke na WEB Aruba.

Vader Piet ta tambe un di e luganan unda actividadnan ilegal, manera contrabanda di hende cu boto of "dropping" di droga, sa tuma luga.

## Mira tambe
* Lista di luga na Aruba
Parke di biento Vader Piet

**Parke di biento Vader Piet**, tambe conoci como **Windpark Vader Piet**, ta un parke di molino di biento situa na Vader Piet na costa nort-oost di Aruba. E ta den operacion desde 2009 y ta e prome parke di molino di biento riba e isla. 

## Historia
Desde 2004 Aruba a cuminsa traha riba plannan pa desaroyo di energia sostenibel, sinembargo tabata te febrüari 2008 cu a haci un proposicion pa establece un parke di molino di biento. E parke a wordo construi na un costo di US$75 miyon. Cu su ponemento den servisio na december 2009 a inaugura e prome parke di molino di biento na Aruba. Propietario y operador ta  Windpark Vader Piet N.V., kende ta bende e coriente produci den e parke na WEB Aruba. Desde 2010 e produccion averahe ta 142 GWh anualmente, representando mas o menos 15% di Aruba su demanda total di coriente. E nivel di produccion aki, danki na e biento di passaat, ta haci Windpark Vader Piet mundialmente un di e miho parkenan di biento.

## Specificacion tecnico
E parke di molino di biento tin un capacidad instala di 30 MW, consistiendo di dies unidad di turbina Vestas di 3.0 MW. Cada toren di turbina di biento tin un haltura di 80 m y ta conecta cu un kabel di halto-voltahe (60kV) na e substation na San Nicolas.

## Mira tambe
* Energia sostenibel na Aruba
* Economia di Aruba
Chicho Kock

**Roland Narcisio (Chicho) Kock** (☆ 2 di september 1952 na San Nicolas - † 18 di februari 2025 na Aruba), tabata un musico, cantante, tumbero, compositor y producer di Aruba. For di decada 1980 el a titula cuater biaha Rey di Tumba. E tabata conoci pa su balada legendario *Abo So* (1985).

## Biografia
Roland Narcisio Kock ta yiu di Hose Maria Kock y Maria Kock. El a nace na Weg Sero Blanco y despues e famia a bay biba na Weg Sero Preto. E ta e di cincu di ocho ruman.

Chicho Kock ta tata di cuater yiu muhe. Despues di lucha cu su salud pa basta tempo el a fayece dia 18 di febrüari 2025 na edad di 72 aña.

## Discografia
### LP
* *Travesura* (1988)
Simbolismo

**Simbolismo** tabata un movementu artístiko i literario ku a surgi na fin di siglo 19, enfatisando e uso di símbolo pa transmití nifikashonnan mas profundo pafó di representashon direkto. Kontrali na impresionismo, ku tabata enfoká riba e kalidatnan visual di e superfisie di verf, simbolismo tabata buska pa ekspresá bèrdatnan sikológiko i spiritual a base di forma, liña, i kolónan. Artista i eskritornan simbolista hopi biaha tabata eksplorá temanan di soño, vishon, ku e meta pa deskribí un realidat pafo di e mundu físiko.
Passaat

**Passaat** ta un sistema di bientu i un komponente prinsipal di e sirkulashon general di e atmosfer. E sistema di Passaat ta supla konstantemente di ost pa wèst for di áreanan suptropikal di preshon altu pa direkshon di ekuator. Hopi be, Passaat ta wòrdu konsidera komo bientunan lokal, debí ku Passaat ta tuma lugá den direkshon i latitutnan fiho.

## Etimologia
E término *passaat* ta derivá for di verbo spaño, *pasar*, ku ta nifiká "pasa". E nòmber a originá den e era di nabegashon, tempu ku e bientunan aki tabata di gran importansia pa komersio ku Amérika. Na ingles, ta referí na Passaat komo *trade winds*, ku literalmente ta nifiká "bientunan komersial".

## Karakterístika
E bientunan di Passaat ta generalmente kalor i seku, i kompaña pa shelu kla i sin nubia. Nan ta mas notabel durante e temporada seku, ku ta kore di mei pa òktober den hemisferio sùit i di novèmber pa aprel den hemisferio nort. E periodonan ku e bientunan di passaat ta supla ménos intenso ta konstituí un peliger, spesialmente pa botonan di bela.

Passaat ta prinsipalmente bientunan dominante, ku tipikamente ekstendé te na altitutnan di 900 pa 1.500 meter, ounke nan por alkansá elevashonnan mas altu bou sierto kondishon.

## Kousa i orígen

### Direkshon i distribushon
E bientunan di passaat ta wòrdu formá a base di un proseso ku ta enserá keintamentu solar, sirkulashon atmosfériko, i e moveshon rotativo di Tera: 

# Keintamentu ekuatoriano: Energia solar ta keinta e ekuator mas intenso ku otro partinan di Tera. Esaki ta kousa ku aire kayente i humedo ta subi, kreando un zona di preshon abou konosí komo e zona di konvergensia intertropikal (ITCZ).
# Sirkulashon di Hadley: E aire ku ta subi ta move den direkshon di pol den e atmósfer superior, i asina ta fria i sink rònt di 30° latitut, formando e banchinan di preshon altu suptropikal. E siklo aki ta parti di e sirkulashon di Hadley.
# Fluho pa superfisie: Segun ku e bientu ta move bèk pa e superfisie den direkshon di ekuator, e ta desviá dor di e efekto Coriolis:
## Den hemisferio nort, e bientunan ta supla for di nort-nortost i ta desviá pa man drechi (nortost), konosi komo e nortost Passaat.
## Den hemisferio sùit, e bientunan ta supla for di sùit-sùitost i ta desviá pa man robes (sùitost), konosi komo e sùitost Passaat.
Juancho Kock

**Juan Enrique (Juancho) Kock**, tambe konosí komo *‘Tata di Tumba’*, (☆ 10 di mei 1926 na Aruba - † 11 di april 2009) ta un musico, cantante, tumbero y cantautor di Aruba. El a titula "Rey di Tumba" ocho biaha y a duna un aporte significativo na e genero di tumba na Aruba.

## Biografia
Juancho Kock a nace dia 10 di mei 1926 na Aruba. El a traha 35 aña na refineria Lago y 19 aña na Mc Donald. Durante Guera Mundial II el a sirbi como militar den Arubaanse Schutterij pa 3 aña. 

Juancho Kock a cuminsa su trayectorio musical na edad di 14 aña, siñando toca clave y maraca, y despues dominando e guitara. Cu 17 aña el a cuminsa toca cu e banda RCA bou di Jan Vlijt. Durante e periodo aki el a amplia su repertorio instrumental y a siña canta.

## Discografia
### Single
* *Pan Caliente* (composicion di Rufo Wever)
* *Wega di Bala* (composicion di Rufo Wever)

## Honor
Na 2004 Gobierno di Aruba ta renombra Karawarastraat den bario di Dakota den *Caya Juancho Kock*. Na 1975 el a wordo nombra como Cabayero (*ridder*) den Orden di Oranje-Nassau.
Fórmula 2

**Formula 2**, ofisialmente **FIA Formula 2 Championship**, ta un klase di kareda den deporte di outo. E klase a wòrdu kreá un poko despues di Segundo Guera Mundial i a eksistí te na 1985. Na 2009, e nòmber a wòrdu reintrodusí.

Outonan di Formula 2 tabata mas chikitu, lihé den peso i barata ku outonan di Formula 1. Entre 1947 i 1957, timnan por a skohe entre un motor di 2 liter sin turbo òf un motor di 500 cc ku turbo. Na 1985 e klase a konosé un kambio grandi. For di e tempu ei, solamente outonan ku un motor Cosworth di 3000 cc tabata permití pa partisipá, i e nòmber a kambia pa Formula 3000. Na 2005, e klase aki a wòrdu reformá den GP2 Series. Na 2017, e nòmber Formula 2 a bolbe.
Sirkuito urbanisá

Un **sirkuito urbanisá** óf **sirkuito di kaya** ta un pista di kareda pa outo òf motosaikel ku ta usa kaminda públiko eksistente.

Kareda di kaminda originalmente a originá riba kaminda públiko, i te den añanan 1970 sirkuitonan di kaya tabata komun. Sinembargo, un seri di aksidente serio a restringí su uso mas i mas. Un ehèmpel ta e TT Assen, ku na promé instante tabata wòrdu tené riba kamindanan smal di kunuku, di kual algun no tabata ni asfaltá.

E sirkuito di kaya mas famoso i notorio ta e *Snaefell Mountain Course* riba e Isla di Man, un kurso di 60 km largu riba kaminda públiko. Karedanan riba e sirkuito a surgi parsialmente pa e motibu ku no tin límite di velosidat riba e isla. E sirkuito di Monaco tambe ta un sirkuito di kaya famoso i ainda ta wòrdu usá pa kareda di Formula 1.

Kore riba un sirkuito di kaya ta rekerí kurashi, ya ku koredónan ta kore entre edifisio, pal'i mata, i kunuku na velosidat di te ku 200 km pa ora. Esaki ta karga riesgonan signifikante. Kontrali na sirkuitonan kompleto, ku ta ekipá ku, por ehèmpel, áreanan di santu pa redusí e impakto di aksidente, sirkuitonan di kaya ta ofresé tiki protekshon kontra erornan. Esaki ta oumentá signifikantemente e riesgo di aksidente serio òf asta fatal.
Lista di kampeonnan mundial di Fórmula 1

Formula Uno (F1) ta e klase di mas altu di kareda di outo sin wanta lodo di wil, goberná pa e Federashon Internashonal di Outo (FIA,  *Fédération Internationale de l'Automobile*), e órgano regulatorio mundial di deporte di outo. E temporada di kampeonato mundial di Formula Uno ta konsistí di múltiple kareda, konosí komo *Grands Prix*.

FIA ta otorgá e kampeonato mundial di  koredó na e koredó mas eksitoso di e  temporada basá riba un sistema di punto determiná pa resultadonan di Grands Prix. Un koredó ta sigurá e título unabes ku ningun otro kompetensia por surpasá nan puntonan total, sin importá e resultadonan di e kareda ku ta sobra. Sinembargo, e kampeonato ta wòrdu otorgá ofisialmente na e seremonia di entrega di premio di FIA, ku ta tuma lugá na vários siudat despues ku e temporada terminá.

Michael Schumacher i Lewis Hamilton ta kompartí e rèkòrt pa mas kampeonato mundial di koredó, kada un ku shete título. Juan Manuel Fangio ta na di tres lugá ku sinku. Schumacher tambe ta karga e rèkòrt pa e kampeonatonan mas konsekutivo, ganando sinku di 2000 pa 2004. Nigel Mansell a tuma mas largu pa gana su promé título, el a kompetí pa 13 temporada for di su debut na 1980 promé ku a sigurá e kampeonato na 1992. Nico Rosberg ta mantené e rèkòrt pa e mayoria startmentu di Grands Prix, promé ku el a gana su promé título, logrando esaki despues di 206 kareda entre e Grand Prix di Bahrein di 2006 i e Grand Prix di Abu Dhabi di 2016.

Sebastian Vettel ta e kampeon di mas yòn den historia di F1, ganando e título di 2010 na 23 aña i 134 dia di edat. Al kontrario, Fangio ta e kampeon di mas edat, sigurando su di sinku i último título na 1957 na 46 aña i 41 dia di edat.

Te ku e temporada di 2024, 777 koredó a start un Grand Prix di Fórmula Uno, ku 75 kampeonato otorgá na 34 diferente koredó. Giuseppe Farina a gana e kampeonato inaugural na 1950, miéntras ku e titular aktual ta Max Verstappen na 2024.

Reino Uni a produsí mas kampeon, cu 10 koredó ganando 20 titulo. Brazil, Finlandia i Alemania ta sigui, kada un ku tres koredó ganadó di kampeonato. Scuderia Ferrari tin e mayoria di kampeonato di koredó, ku 15 título gana pa 9 koredó, sigui pa McLaren ku 12 título di 7 koredó.

E kampeonato a wòrdu disidí den e kareda final di e temporada 30 bés den su 75 edishonnan. Schumacher a gana e título ku e mayoria di kareda falta den un temporada, sigurando e kampeonato di 2002, faltando seis Grand Prix na e Grand Prix di Fransia. Debí na e sistema di punto, dos kampeon, John Surtees na 1964 i Ayrton Senna na 1988, a terminá e temporada ku ménos puntonan total ku e *runner-up*.

## Kampeonnan mundial
Lista di presidentenan di Merka

E **presidente di Estadonan Uni di Amérika** (na ingles: *President of the United States*; abreviá: **POTUS** òf **Potus**) ta e kabes di estado i gobièrnu di Merka. E presidente ta dirigí e poder ehekutivo di gobièrnu federal.

## Presidentenan di Merka (1789–presente)
;Leyenda di partido

## Estadístika i echonan
### Presidentenan pa partido
E kantidat di presidente ku kada partido a produsí:

### Edatnan di presidente

E presidentenan mas yòn na *kuminsamentu* di nan temporada den ofisina:

E presidentenan di mas bieu na *fin* di nan temporada den ofisina:
Asesinato di Abraham Lincoln

Dia 14 di aprel 1865, Abraham Lincoln, e di 16 presidente di Merka, a wòrdu tirá pa John Wilkes Booth miéntras na tabata bishitá di e obra *Our American Cousin* na Ford's Theatre na Washington D.C., Lincoln a wòrdu tirá den kabes, i a muri di su heridanan pa 7:22 di mainta e siguiente dia na Petersen House, situá opuesto di e teatro. E tabata e promé presidente merikano pa a wòrdu asesiná. Su entiero i kremashon a bai kompañá pa un periodo prolongá di luto nashonal.

E asesinato a tuma lugá serka di fin di e Guera Sivil Merikano i tabata parti di un konspirashon polítiko mas grandi orkestrá pa Booth pa rebibá e kousa Konfederado dor di eliminá funshonarionan federal klave. E ko-konspiradónan di Booth a inkluí Lewis Powell i David Herold, kendenan a wòrdu asigná pa mata sekretario di estado William H. Seward, i George Atzerodt, kende a wòrdu enkargá pa asesiná vispresidente Andrew Johnson.

Fuera di asesinato di Lincoln, e komplot a frakasá pa un gran parti. Seward a sobrebibí ku leshonnan, miéntras ku Atzerodt, en bes di realisá su atake, a bira intoxiká i no a purba di mata Johnson. Despues di un búskeda di 12 dia, Booth a wòrdu matá. Powell, Herold, Atzerodt i Mary Surratt a wòrdu kologá despues pa nan ròlnan den e konspirashon.
LGBT

**LGBT**, óf **LGBTQ+**, ta un abreviashon ku ta para pa **l**esbiana, '''h'''omoseksual (óf gay, normalmente ta referí na hende hòmber), **b**iseksual, **t**ransgénero, i **''q**ueer* (óf *questioning*). E término tambe ta wòrdu usá mas ampliamente pa referí na kualke hende ku no ta kuadra denter di normanan [[Heterosexualidad|heteroseksual]] òf cisgénero.

== Desaroyo ==
=== +IAP ===
E abreviashon LGBTQ a ekspandé ku tres lèter adishonal, hasiendo esaki LGBTQIAP. E ekspanshon aki a nifiká un rekonosementu di e diversidat denter di [[Orientacion sexual|identidatnan seksual]] i di [[Genero|género]]. Pa hopi tempu, tabata asumí un divishon entre heteroseksualidat i homoseksualidat, sinembargo investigashon ta mustra ku tin variashon entre e kategorianan aki, i tambe entre hòmber i muhé. E lèternan agregá ta para pa:

* *'I** (''intersex''): Un término pa individuonan nasé ku karakterístikanan físiko ku no por wòrdu klasifiká klaramente komo hòmber òf muhé.
* **A** (''aseksual''): Individuonan ku ta eksperensiá tiki òf ningun atrakshon seksual.
* **P** (''panseksual''): Pa esnan ku género no ta un faktor determinante den atrakshon romántiko òf seksual.

=== Variashon ===
Tin vários variashon di e abreviashon LGBTQ, un di e formanan mas amplio di kua ta LGBTTTQQIAA. E lèternan aki ta para pa (fuera di LGBT):

* **T** (''transeksual'') – individuonan ku ta tuma pasonan médiko òf sosial pa kambia nan identidat di género
* **T** (''two-spirited'', dos-spiritu) – un término denter di algun kultura di Nort Amérika Nativo pa individuonan ku un di tres género 
* **Q** (''queer'') – un término general pa identidatnan seksual i di género diverso
* **Q** (''questioning'') – hendenan ku ainda ta eksplorá nan identidat di género òf orientashon seksual
* **I** (''intersex'') – personanan ku karakterístika físiko ku no ta klasifiká klaramente komo hòmber òf muhé
* **A** (''aseksual'') – individuonan ku ta eksperensiá tiki òf ningun atrakshon seksual
* **A*' (*aliado'') – individuonan heteroseksual i cisgénero ku ta sostené e komunidat LGBTQ

Komo ku identidatnan nobo ta wòrdu rekonosé konstantemente, e abreviashon LGBTQ+ tambe ta wòrdu usá hopi biaha. E "+" ta simbolisá inklusividat i espasio pa otro identidatnan. Aunke e lista aki ta kubri hopi término, e no ta nifiká ku tur hende lo identifiká ku un di e kategorianan aki. Identidat ta personal i tur hende ta liber pa identifiká nan mes na un manera ku ta kumbiní nan.
Playanan di Aruba

Aruba ta un isla rondona pa e lama Caribe y tin alrededor di 75 km di costa.
Su costa west y zuid ta rondona pa lama relativamente seco y trankil cu playanan di santo blanco. E costa panort ta consisti di klipnan di piedra y lama bruto, unda ta encontra varios bahia y boca. Mayoria di e terenonan na Aruba cu ta cant'i lama ta propiedad publico. Nan ta accesibel pa publico sin costo, incluyendo e playanan dilanti di hotelnan. Sinembargo, e liña precies cu ta marca unda e playa publico ta cuminsa y propiedad di hotel priva of huur ta caba, generalmente no ta cla pa e publico. Entre e liña di costa te na e marca di awa halto e acceso habri na e beachnan di Aruba ta protegi pa ley.

## Lista di playanan

## Mira tambe
* Playa
* Playanan den Caribe Hulandes
Dos Playa

**Dos Playa** ta un luga na e costa nort-oost di Aruba, situa den Parke Nacional Arikok. E ta consisti di dos boca separa banda di otro y cada uno cu su propio playa cu santo blanco. Den transcurso di tempo e dos boca a wordo traha door di awa y biento fuerte for di e barancanan di calki. 

Dos Playa ta specialmente popular entre personanan cu ta practica windsurf. Aki e biento ta supla predominantemente for di oost y e promedio di velocidad di biento ta alrededor di 15 nudo. E dos playa cu baranca ta midi 82,4 m y 109,7 m y no ta apropia pa landa, debi na e coriente fuerte y constante, pero ta un luga popular pa local y turistanan tuma solo y picnik den sombra bou di mata di druif di lama (*Coccoloba uvifera*). For di eynan por cana den direccion pariba door di e duinnan pa Boca Prins. 

## Mira tambe
* Playanan di Aruba
Waterfort

**Waterfort** ta un di e ocho fòrti riba e isla di Kòrsou i ta situá pariba di e entrada di Bahia di Santa Ana, enfrente di Riffort na Otrobanda.

## Historia
Na 1824, teniente-general Cornelis R. Th. Baron Krayenhoff a wòrdu nombrá dor di Rei Willem I pa mehorá e obranan di defensa antikuá i deteriorá na Kòrsou. Konstrukshon di Riffort i Waterfort a kuminsá na 1827 komo parti di e seri di fortifikashonnan planiá e tempu ei. E konstrukshon di e fòrtinan tabatin no solamente un propósito militar, sino tambe pa duna trabou na esnan desempleá riba e isla pober.

E fòrti tabata proteha e entrada di bahia di Santa Ana i e barionan pafó di Punda. Kontrali na fòrtinan militar den Oropa, fortinan den área di Karibe mester por a resistí invashonnan relativamente chikitu òf atakenan di pirata, en bes di un atake di un flota marino of un ehérsito. Waterfort i Riffort huntu por a kontrolá e entrada di e haf kompletamente, loke tabata nifiká ku Fort Amsterdam mas òf ménos a pèrdè su funshon.

Na 1858, e kampamentu militar Willem III a wòrdu konstruí denter di e fòrti. Waterfort a sirbi den kurso di tempu tambe komo hospital, laboratorio, panaderia (ku dos chimenea di forno) i sèl pa prezu. Entre 1955 i 1957 a konstruí Hotel Curaçao Intercontinental (despues Plaza Hotel Curaçao) den e fòrti, despues di a basha e baraknan abou.

E fòrti, formando parti di e sentro di siudat i haf di Kòrsou, ta pertenesé na e Herensia Mundial di UNESCO di Willemstad.

## Deskripshon
E aktual Waterfort ta e di kuater fòrti riba e punta ost na boka di bahia di Santa Ana, pasùit di Fort Amsterdam. El a wòrdu konstruí entre 1827 i 1830 pa remplasa e struktura di e di dos i di tres vershon di Waterfort. E últimonan aki tambe a remplasa e vershon mas bieu di e fòrti di aña 1634.

Tin un muraya di e fòrti, ± 5 m altu i 1 pa 2,5 m hanchu, ku ta kore kant'i lama for di bahia di Santa Ana te Marichi, unda e ta konekta ku e baluarte di Fort Marietje. E struktura di muraya aki tabata akomodá un galeria di tiramentu, mientras bou di dje espasionan ku forma di arko (boog) i konektá ku otro tabata wòrdu usá komo bunker i sistema di bateria.

Waterfort tin balor históriko-arkitektóniko i históriko-kultural komo parti di un seri di fortifikashon ku ta data di añanan 1820. Mas aleu e tin balor spesífiko komo parti di un paisahe monumental protehá di Willemstad.
Guadirikiri

**Guadirikiri** of **Cueba di Guadirikiri** ta un espacio natural bou di tera na Aruba, den Parke Nacional Arikok na mas of menos 1,4 km di Fontein. E ta consisti di dos cueba situa na pia di un sero di calichi. Uno ta contene pinturanan indjan, di cua un parti a ser destrui pa vandalnan. E nomber di e cueba ta di orígen Araguaco. E cueba ta un di e atraccionnan turistico den e parti pariba di e isla.

## Descripcion
E cueba principal ta 150 meter largo y ta un di e cuebanan mas grandi riba e isla. Un trapi ta hiba na e entrada principal. Paden e cueba di calichi ta encontra formacionnan tipo petroglifa. E prome dos camber di e cueba ta ser ilumina pa solo door di e buraconan den e plafon, mientras e di tres camber ta humedo y scur y ta ser habita pa ratonnan di anochi chikito y inofensivo. Un cueba mas chikito di 30 meter largo ta keda pariba (oost) di e cueba principal y ta contene pinturanan indjan. 

## Leyenda
Guadirikiri tin su mitologia, mescos cu otro sitionan prehistorico of antiguo sa tin. E leyenda mas conoci ta conta e historia di e amor inmortal entre e yiu muhe di e cacique indjan y su amante. E tata a desaproba e escogencia, ya cu el a haya cu e enamorado no tabata digno pa su yiu. Terco y yena cu rabia, e yiu muhe a nenga di kibra e relacion. Pues, e cacique a dicidi di cer'e den e cueba di Quadirikiri, cu e speransa cu pronto e lo calma y legomay su enamorado, kende na su turno, tabata cera den e cueba di Huliba. Pa medio di pasadanan den e cueba di Huliba cu ta core yega te na e cueba di Quadirikiri, e dos amante a topa otro, y a nenga di laga otro bay. Pa motibu di nan terkedad, nan tur dos a muri den e cueba di Quadirikiri, nan spiritunan ascendiente a kima dos buraco den e plafon di e cueba door di cua lus di solo ta pasa pa ilumina e camber.
Piedra di kalki

**Piedra di kalki** òf **Calichi** na Aruba (piedra di karbonato òf CaCO3) ta un baranka di sedimentu ku ta konsistí prinsipalmente di komponentenan di karbonato i mineralnan. Piedra di kalki ta wòrdu formá dor di akumulamentu di restunan di material ku ta kontene kalki di organismonan marino. P’esei, e por kontené fosilnan di bestia marino, manera kokolishi, amonita òf koral. Piedra blou, por ehèmpel, ta un forma di piedra di kalki ku ta kontené hopi restu di Crinoidea.

Piedra di kalki ta wòrdu formá prinsipalmente pa depósitonan di lodo di kalki den laman ku poko profundidat i skeletnan di kalki den refnan di koral den e awa kayente di áreanan tropikal. Den tempu ku e nivel di laman apsoluto tabata relativamente altu, manera e épokanan Jura i Kretáseo, kapanan diki di piedra di kalki a wòrdu depositá. E motibu ta ku un gran parti di e kontinentenan tabata kubri pa laman di poko profundidat durante e periodonan ei. Awendia, piedra di kalki di époka Mesozoiko ta wòrdu hañá den gran parti di Mediteraneo i West Oropa, China i Nort Amérika, entre otro lugánan. 

E fosilnan den e piedra di kalki hopi biaha ta proveé ​​sientífikonan ku informashon tokante ambientenan antiguo i tokante e evolushon di bida.

## Uso
Piedra di kalki, kortá, kibrá òf mulá, tabata wòrdu usá komo material pa konstrukshon, manera materia prima di semènt òf pa decorashon, por ehèmpel den hardin.

Na Antias Hulandes tabata kima kalki pa hopi tempu den fòrnunan di kalki relativamente primitivo, sende ku palu òf karbon. E materia prima tabata konsistí di pida piedra di kalki duru; tambe tabata rekohé kolonianan di koral pa e propósito aki. E kalki bibu optené di e manera aki, mesklá ku awa, klei i/òf santu, ta produsí pleistu pa muraya. N.V. Mijnmaatschappij Curaçao tabata usa e desperdisio di piedra di kalki for di e mina di fòsfat pa e fòrnu di kalki na plantashi Sta. Barbara. E fòrnu aki a wòrdu basha abou durante konstrukshon di e planta nobo di prosesamentu di fòsfat na 1958.
NiziU

**NiziU** (hapones:ニジュー; koreano:니쥬) ta un grupo di mucha muhé hapones formá pa JYP Entertainment i Sony Music Entertainment Japan pa medio di e programa di sobrebibensia di realidat Nizi Project (2020). E grupo tin nuebe integrante: Mako, Rio, Maya, Riku, Ayaka, Mayuka, Rima, Miihi, i Nina. NiziU a debutá dia 2 di desèmber 2020, ku e lansamentu di nan single *Step and a Step*.

## Diskografia
* *[[U (NiziU)|U]]* (2021)
* *[[Coconut]]* (2023)
Coconut

***Coconut*** ta e di dos álbum di studio di e grupo di mucha muhé hapones NiziU. El a keda lansa dia 19 di yüli 2023, a traves di Epic Records Japan. E álbum tin 10 kansion inkluyendo e single prinsipal, *Coconut*, i tres single ku a wòrdu lansá anteriormente. Ademas, tin kuater kansion extra riba e vershon B di edishon limitá di e álbum.
U (NiziU)

***U*** ta e debut álbum di studio di e grupo di mucha muhé hapones NiziU. El a keda lansá dia 24 di novèmber 2021, a traves di Epic Records Japan. E álbum tin 12 kansion inkluyendo su 5 single lansá anteriormente, e single prinsipal “Chopstick”, i e single spesial “Need U” ku un adishon di 7 kansion mas for di e álbum su edishon limitá vershon B. E álbum a keda lansá den tres vershon físiko, un vershon normal i dos vershon di edishon limitá, A i B.
Labra

**Labra** ta un eks-plantashi i lugá bandoná na e punta mas nort di Boneiru, wèst di Rincon. E ta situá den Parke Nashonal Washington-Slagbaai.

Na 1962, Teritorio insular di Boneiru a atkerí e plantashi, huntu ku plantashi Colombia, Karpata i Brazil, ku e meta pa funda e promé parke nashonal di Antias Hulandes. LVV a hasi un intento na 1986 pa desaroyá e área komo lugá di kultivo i stashon di prueba.
Arashi

**Arashi** ta un playa na costa noordwest di Aruba, den region di Noord. E ta cerca di Malmok, Kudarebe y Faro di California. E ta popular pa landa y snorkel.

## Etimologia
Arashi ta un toponimo di origen indigena. Un posibel etimologia ta cu Arashi ta e forma singular di Warashi, cu ta nifica “pisca di weso”. Arashi ta un di e miho sitionan pa pisca na Aruba y pisca tabata un parti importante di e dieta di e Caquetio indigeno di e isla.

Un otro posibilidad ta cu Arashi ta un forma bastardisa di Arasi òf Araci den cua caso e componentenan Ara i Ci lo nifica “hende” i “cabes”, respectivamente. Den e caso aki, e nomber Arashi lo tin e nificacion di “cabesante di pueblo” òf “cabes di hende”.

## Preservacion
Arashi ta un participante den e proyecto "Aruba Reef Care" cu ta haci limpiesa di rif, awa di poco profundidad y playanan publico. E playa tin e certificacion "Blue Flag", parti di un programa pa promove conducta pro medio ambiente y aumenta conscientisacion ecologico riba e isla.

## Mira tambe
* Playanan di Aruba
Renate Dorrestein

**Renate Maria Dorrestein** (☆ 25 di januari 1954 na Amsterdam–† 4 di mei 2018 na Aerdenhout) tabata un escritor, columnista y feminista Hulandes. E tabata conoci pa su estilo tanto polemico como humoristico di describi temanan cu tabata biba den sociedad.

## Biografia
Dorrestein a crece como di dos yiu di en total cuater, na Amstelveen, den un famia catolico. Su ruman muhe menor a comete suicidio na 1981. Dorrestein a declara na diferente momentonan cu e evento aki tabatin un influencia grandi riba su bida y su futuro carera como escritor. A pesar di su idiologia moderno y feminista, Dorrestein a keda un catolico practicante henter su bida.

Dorrestein tabatin diferente relacionnan romantico, pero a tuma desicion conciente pa nunca casa ni haya yiu. Cu su 23 aña el a opta pa un tratamento pa sterilisacion. 

Dorrestein a fayece na 2018, a causa di complicacionnan di cancer di esofago.

## Carera
Despues di termina su estudio riba nivel di gymnasium, Dorrestein ta cuminsa traha como reportero. Mientrastanto el a cuminsa un curso den journalistiek y a cuminsa traha den e area aki, cuminsando na e revista *Panorama*. 

Como columnista el a skirbi pa e revistanan Hulandes *Opzij*, *De Tijd* y *Bzzlletin*. Na 1983 Dorrestein a publica su prome novela, *Buitenstaanders*. Segun Dorrestein, el a manda e manuscrito pa hopi casnan di publicacion prome cu finalmente Contact a acepta e manuscrito di Buitenstaanders pa publicacion. E novela aki a bira un exito y a popularisa Dorrestein como autor.

## Bibliografia
Oranjestad West

**Oranjestad West** ta un di e ocho region den cua e isla di Aruba ta dividi administrativamente. Hunto cu Oranjestad Oost e ta constitui e ciudad Oranjestad, capital di e isla. E region tin un area di 9.29 km² y un poblacion di 13.976 persona na aña 2010 cu ta representa un aumento for di aña 2000 ora a registrá 12.131 persona y di e censo di 1991 ora tabatin 8.779 habitante.

## Geografia
E region ta situá den e zona nortwest di Aruba (region 2 riba mapa), pazuid di Noord/Tanki Leendert (region 1), pabou di Paradera (region 4) y panort di Oranjestad Oost (region 3). 

Oranjestad West tin e siguiente barionan: 
* Pos Abou
* Cunucu Abou
* Eagle
* Paardenbaai
* Madiki Kavel
* Madiki
* Ponton
* Paradijswijk
* Santa Helena
* Socotoro
* Rancho
* Companashi 
* Solito.
Investigashon empíriko

**Investigashon empíriko** ta un forma di investigashon sientífiko den kua konosementu ta wòrdu optené a base di opservashon i eksperensia sistemátiko. E tipo di investigashon aki ta usa métodonan pa akumulá i analisá dato, ku e meta pa kontestá un pregunta di investigashon basá riba evidensia empíriko. Den estudionan sientífiko, hipótesisnan ta wòrdu tèst kontra datonan akumulá i analisá pa e investigadó. Kontrali na investigashon empíriko ta investigashon literario.

Por ehèmpel, un estudio ta wòrdu kondusí pa determiná si traha for di kas ta redusí strès den trabounan ku demanda altu. Den e eksperimento, empleadonan ta wòrdu dividí den dos grupo: un ta traha for di kas i e otro ta traha den ofisina. Tur dos grupo ta wòrdu opservá i e resultadonan ta duna evidensia empíriko tokante si trahamentu for di kas ta yuda redusí strès.

## Praktika
Komo ku investigashon empíriko ta basá riba opservashon i kaptura eksperensia, e ta importante pa plania e pasonan pa kondusí e eksperimento i kon pa analis'é. Esaki lo permití e investigadó pa resolvé problemanan òf opstákulonan ku por sosodé durante e eksperimento:

#Formulá pregunta di investigashon
#Establesé un kuadro teóretiko
#Metodo 
#Kolekshoná dato empíriko
#Análisis di dato

### Metodo
Tin vários método disponibel pa investigashon empíriko. E eskoho di un método spesífiko ta dependé di e pregunta di investigashon, tempu disponibel, rekursonan i eksperensia di investigashon. Investigashon empíriko por wòrdu kondusí usando métodonan *kuantitativo* òf *kualitativo*, dependiendo di e tipo di dato akumulá.

#### Investigashon kuantitativo
Investigashon kuantitativo ta enfoká riba datonan numeriko ku ta wòrdu analisá usando métodonan estadístiko. E aserkamentu aki hopi biaha ta wòrdu usá pa identifiká patronchi, korelashon i relashonnan kausal. Métodonan kuantitativo komunmente usá ta inkluí:

*Enkuesta
*Entrevista strukturá
*Eksperimento
*Análisis di kontenido kuantitativo
*Observashon kuantitativo

#### Investigashon kualitativo
Investigashon kualitativo ta enfoká riba datonan no-numériko. E datonan rekohé hopi bia ta konsistí di teksto i ta wòrdu interpretá en bes di analisá estadístikamente. Ehèmpel di métodonan kualitativo ta inkluí:

* Caso di estudio 
* Entrevistanan kualitativo
* Grupo di enfoke
* Análisis di kontenido kualitativo
Cuaresma

**Cuaresma** (latin: *Quadragesima*, loke ta nifica ‘di cuarenta’) ta e observacion religioso cristian solemne den e aña liturgico pa prepara pa Pasco di Resureccion. E ta resona e 40 dia ku Hesus a pasa yunando den desierto y soportando tentacion di Satanas, segun e evangelionan di Mateo, Marco y Lucas, prome cu el a cuminsa su ministerio publico. Cuaresma ta wordo observa generalmente den e tradicionnan catolico, luterano, moravo, anglicano, protestant uni y cristian ortodox, entre otro. Un cantidad di otro iglesia, incluso iglesianan cristian no-denominacional tambe ta observa cuaresma.

Pa catoliconan, cuaresma ta cuminsa riba Diaranson di Shinishi, pa protestantnan riba e prome di e shete diadomingo di cuaresma. Pa catoliconan, e tempo aki ta un periodo di yuna y reflexion. Aunke tin cuarenta y seis dia entre Diaranson di Shinishi y Pasco di Resureccion (fin di cuaresma), tradicionalmente (dentro di Iglesia Catolico) no tin yuna riba e seis diadomingo durante e periodo ey, haciendo e duracion total di cuaresma cuarenta dia. Den cristianismo oriental, tin un yuna di cuarenta y ocho dia cu ta hiba na Pasco di Resureccion. E ultimo siman prome cu Pasco di Resureccion ya no ta wordo considera como parti di “cuaresma”, sino parti di "Siman Santo".
Derechonan di hende muhé

**Derechonan di hende muhé** ta referi na e derechonan ku ta wòrdu reklamá pa hende muhé i mucha muhé rònt mundu. Nan a forma e base pa e movementu di derechonan di hende muhé den siglo diesnuebe i e movementunan feminista durante siglo binti i bintiun. Den algun pais, e derechonan aki ta wòrdu institushonalisá òf sostené pa lei, kustumber i komportashon lokal, miéntras ku den otronan, nan ta wòrdu ignorá i suprimí. 

Derechonan di hende muhé ta diferensiá di e noshonnan mas amplio di derechonan humano pa medio di pretenshonnan di un prehuisio históriko i tradishonal inherente kontra e ehersisio di derechonan dor di hende muhé i mucha muhé, na fabor di hende hòmber i mucha hòmber.

Asuntunan komunmente asosiá ku e noshonnan di derechonan di hende muhé ta inkluí::
* ehersé derecho riba integridat i outonomia korporal (ta doño di kurpa), 
* ta liber di violensia seksual, 
* ehersé derecho di voto i pa okupá funshon públiko, 
* ehersé derecho pa drenta den kontratonan legal, 
* ehersé derecho igual den derecho di famia, 
* ehersé derecho pa traha, pa salarionan hustu òf pago igual, 
* ehersé derecho reproduktivo, 
* ta doño di propiedat, i 
* ehersé derecho riba edukashon.

## Mira tambe
* Igualdat di género
* Movementu di hende muhé
* Derechi di voto di hende muhé na Antias Hulandes
Diaranson di shinishi

**Diaranson di shinishi** ta un dia santo cristian di oracion y yuna. E ta marca e prome dia di cuaresma riba e calender liturgico catolico y anglicano, y tambe den varios otro denominacion manera luterano, metodista, presbiteriano y algun bautista.  Diaranson di shinishi ta wordo precedi door di Carnaval; e diamars prome cu diaranson di shinishi ta marca tradicionalmente e fin di e temporada carnavalesco. 

Cuaresma ta un periodo di penitencia cu ta dura 40 dia sin conta diadomingo, for di diaranson di shinishi te Pasco di Resureccion. E shinishi, cu ta constitui e rito caracteristico di e celebracion liturgico aki, ta wordo obtene for di insineracion di e ramanan bendiciona riba diadomingo di palma di e aña liturgico anterior.

Diaranson di shinishi ta un celebracion liturgico movibel, ya cu e ta tuma luga tur aña riba un fecha diferente, semper relaciona cu e celebracion di Pasco di Resureccion, cu tambe ta movibel. E por cay entre 4 di februari y 10 di maart.
Denis Henriquez

**Denis Henriquez** (☆ 10 di oktober 1945 na Oranjestad) ta un autor y poeta Arubiano. E ta skirbi na Papiamento, Ingles y Hulandes.

## Bida

Denis Henriquez a nace y lanta na Oranjestad, den Zuidstraat. El a crece sin tata entre cuater hende muhe: su mama y su dos ruman muhe y un tanta bieu, kende a sigura un criansa catolico romano. Den seno di famia tabatin hopi contado di storia; specialmente di influencia tabata un tanta cu tabata conta hopi. El a bishita Dominicus College y desde 1958 a pasa pa Colegio Arubano. Como alumno e tabata pa algun tempo miembro di redaccion di e corant escolar. Na aña 1963 el a obtene su diploma HBS-B y a bay Hulanda pa studia fisica teoretico na Delft.

El a sigui un carera den enseñansa; prome seis aña como docente di fisica y matematica na Colegio Arubano, y despues como docente na Erasmiaans Gymnasium na Rotterdam.

Denis Henriquez su pasion ta literatura. Tempo e tabata docente nan Colegio Arubano el a cuminsa skirbi cantica y textonan di comedia comico cu contenido critico riba politica di e momento ey. Awendia su obra literario ta inclui tambe novela, poema, texto pa teatro y escenario cinematografico. E ta autor di 9 buki, entre nan 5 novela na idioma Hulandes. Na 1992 el a debuta cu su prome novela *Zuidstraat*, cual ta su obra mas conoci. E escena di e novela ta Zuidstraat, un caya chikito den centro di Oranjestad, durante e di dos mitar di añanan ’50 di siglo binti. Den nuebe capitulo, diferente aspecto di e bida di e residentenan ta wordo conta.

Henriquez a skirbi e guion pa *Dera Gai*, un pelicula pa television cu a wordo strena na 1991 na Aruba y Hulanda. E pelicula, den cua e fiesta di San Huan ta sirbi como metafora, tabata un co-produccion entre Telearuba y Nederlands Omroep Stichting (NOS). E tabata e prome produccion Arubiano den e sentido cu e autor, director Burny Every y tur actor tabata Arubiano y tur grabacion a wordo haci riba e isla mes.

Na aña 1990 el a gana e Premio di Cuenta Antiano cu e cuenta cortico *Mister Chiclets & Dinchi Five Guilders*.

Denis Henriquez ta casa cu Gerleen Molenaar.

## Obra literario
* *Mayan Dalia lo ta mi Dalia* (1978, obra teatral) 
* *Fenchi a gana premio mayo* (1981, comedia comico)
* *The Mad T-Party* (1983, obra teatral)
* *E sirena di Yara* (obra teatral)
* *E soño di Alicia* (1981, basa riba e buki di Lewis Carroll "Alice in Wonderland")
* *Cas pabow* (1988, coleccion di poema, Charuba)
* *Zuidstraat* (1992, Bezige Bij)
* *Delft blues* (1995, Bezige Bij)
* *De zomer van Alejandro Bulos*(1999, Bezige Bij)
* *Lenga di mi mama* (2014, coleccion di poema)
* *Aruban Landscapes* (2014)
* *Het sterven van Rebecca Lopez Ikario* (2016, Uitgeverij Marmer)
* *Klei* (2023, Uitgeverij Marmer)

## Mira tambe
* Literatura di Caribe Hulandes
* Autornan di Caribe Hulandes
Gentz

**Gentz Tre'Chic** of simplemente **Gentz**  ta un agrupashon musikal di Kòrsou, ku ta un eksponente prominente di e género ritmo kombiná.

## Historia
E agrupashon musikal a wòrdu fundá pa Shurandy Cordelia, mihó konosí komo Randy Leroy, despues di uni ku e músikonan di e banda Tre’Chic i e kantantenan Djuric Virginie i Raynor (Raey) Lauffer. Na 2022 e banda tabata konsistí di dieskuater integrante.

Fuera di presentashonnan na e islanan di Boneiru, Aruba i Sint Maarten, Gentz ​​a yega di presentá na varios festival i evento, inkluyendo Festival di Tumba di Kòrsou, Zomercarnaval na Rotterdam i "Antilliaanse Feesten" (Bélgika, 2019). E banda tin varios aña ku e ta klasifiká komo finalista den Festival di Tumba. Na 2020 i 2023 Raynor Lauffer, kompañá pa Gentz, a koroná "Rei di Tumba" di Kòrsou.

## Diskografia
### Album/LP
* *Tre’Chic* (2016)
### Single
* *Skonde pa Amor* (2015, ku Djuric Virginie)
* *Kruel* (2017, ku Randy Leroy)
* *No Lòs* (2018, ku Randy Leroy & Tsean)
* *Adicto* (2019)
* *Tantu Love* (2022)
* *Bo'n sa mes* (2022)
* *Te Manisé* (2022, ku Brian Dekkers)
* *Love Zone, Fuck Zone* (2022, ku Buchi)
* *Proost (Roadfire)* (2024)
* *Bira Sak* (2024, ku Randy Leroy)
* *No bai*' (2024, ku Randy Leroy)
Éksodo

**Éksodo** (Griego antiguo: , éxodos, "salimentu") ta e di dos buki di Beibel hebreo. Na hebreo e buki aki ta wòrdu yamá , *shemot*, "nòmbernan", despues di e promé palabranan di e teksto hebreo, na papiamentu: "Esakinan ta nòmber [shemot] di e yu hòmbernan di Israel …".

Éksodo ta konta e historia di e salida di e israelitanan for di Egipto Antiguo pa e Tera Primintí di Kanaan, "un pais ku ta produsí lechi i stropi di abeha na abundansia" (Éksodo 13:5). Nan lider Moises a risibí e Tora, òf e lei di Moises, for di Dios.

## Link eksterno
* Beibel—Tradukshon di Mundu Nobo: Éksodo
Mangazina di Rei

**Mangazina di Rei** òf **Parke Kultural Mangazina di Rei**, ta un edifisio den un parke riba un seru den área di Rincon, Boneiru. E ta e di dos edifisio di piedra di mas bieu na Boneiru, konstruí originalmente ront di aña 1824. El a hunga un ròl históriko signifikante den region di Rincon, ku - e tempu ei - tabata wòrdu yamá e Hardin Nashonal di Oriente. Aktualmente e mangazina i e parke ta sirbi komo sentro kultural-edukativo i museo den aire liber.

## Historia
Ora ku West Indische Compagnie (WIC) a stòp di eksistí na 1792, Boneiru a pasa den man di gobièrnu hulandes: e plantashinan rònt di Rincon a bira ‘plantashi di gobièrnu’ i e katibunan ‘katibu di gobièrnu’, konosí komo katibu di rei. Konstruí originalmente entre 1816 i 1824 e mangazina tabata wòrdu usá den siglo diesnuebe pa gobièrnu hulandes pa warda rashonnan pa katibunan di rei. Na e saliñanan di salu tabatin konstruí kasnan di katibu den piedra kaminda e hòmbernan por a pasa anochi durante siman i tur djasabra nan tabata risibí nan rashon for di Mangazina di Rei. E edifisio tabata tambe e lugá di almasenamentu di hèrmèntnan pa e katibunan i mas despues a wòrdu usá komo depósito di maishi pa e katibunan liber. Eks-katibunan mester a duna parti di e kosecha na gobièrnu. E restu tabata pa nan mes. Nan a bende algun di esaki. Hopi bes nan tabata usa e ganashi pa kumpra libertat di famia òf amigunan ku ainda tabata katibu.

Mangazina di Rei a wòrdu restourá kompletamente na 1971. El a wòrdu agregá na e lista di monumentonan boneriano ku mester di protekshon.

## Museo
Desde fin di añanan 1990 e kompleho di parke i edifisio ta sirbi komo un museo kultural-históriko dediká na konserbá e herensia kultural boneriano. Den e edifisio tin un ekshibishon di entre otro hèrmènt, artíkulo di kas i mueblenan, destakando e estilo di bida tradishonal boneriano, agrikultura, i músika. E parke tin un bista eséniko i di nifikashon históriko, unda ta ofresé programanan edukativo i tayernan ku ta profundisá den historia i práktikanan kultural di e isla, manera lès di muzik i di kanto krioyo pa mucha.

Na 2015 Mangazina di Rei a risibí e Premio Cultural PBCCG.
Mart

**Mart** ta e di tres luna di aña den e kalènder juliano i gregoriano. E ta kontené 31 dia i ta kai entre e lunanan febrüari i aprel.

## Nòmber i posishon
E nòmber *mart* ta derivá di latin *Martius*, ku a wòrdu yamá pa *Mars*, e dios romano di guera. Den e kalènder romano original, *Martius* tabata e promé luna di aña. Meskos ku yanüari, mei i yüni, mart ta un di vários lunanan ku a wòrdu yamá na un dios.

E gobernante romano Numa Pompilio tradishonalmente ta wòrdu atribuí ku a agregá yanüari i febrüari na e kalènder, kambiando mart pa e di tres luna di aña. Miéntras ku mayoria di mundu awor ta sigui e kalènder gregoriano, algun kultura i religion ta sigui marka e komienso di Aña Nobo riba 1 di mart. Adishonalmente, na Iran, Aña Nobo ta wòrdu selebrá riba 21 di mart.
Gilbert Isabella

**G.P. (Gilbert) Isabella** (☆ 18 di yanüari 1961 na Willemstad) ta un polítiko i eks-gobernante hulandes. E tabata alkalde di Houten for di 3 di yüli 2019 te ku 12 di mart 2025 i representante di Reino pa e órganonan públiko di Boneiru, Sint Eustatius i Saba (*Rijksvertegenwoordiger*) di 2014 te ku 2017.

## Bida i karera
Isabella a nasé na Kòrsou di un tata kurasoleño i un mama hulandes. E tabatin tres aña, ora e famia a muda pa Hulanda. Isabella a kaba su estudio di HBO den trabou sosial i a optené un título propaedeutiko den pedagogia na Universidat di Utrecht. El a traha na vários institushon (semi-)gubernamental. Na 2019 el a terminá un kurso di entrenamentu di gobernashon pa komisario i direktornan na Wagner & Company.

Isabella tabata miembro di e konseho munisipal di Utrecht pa sinku aña representando Partido Laboral (PvdA), promé ku el a bira diputado pa planifikashon espasial. Despues di a sirbi brevemente komo konsehero munisipal atrobe na 2014, el a ser nombrá Representante di Reino den Hulanda Karibense (islanan Boneiru, Sint Eustatius i Saba) efektivo for di 1 di sèptèmber 2014, komo susesor di Wilbert Stolte. Sinembargo, Konseho Insular di Sint Eustatius unánimamente a pasa un moshon kontra di e nombramentu. Ora ku el a asumi e puesto na Kralendijk, minister di Asuntunan Interno i Relashon di Reino, Ronald Plasterk, a priminti ku e nombrashon lo ta pa tres aña en bes di seis aña manera kustumber. Na ougùstùs 2017, riba insistensia di Tweede Kamer, Plasterk a anunsiá ku Isabella lo renunsiá di su posishon entrante 1 di yanüari 2018.

E nombramentu no tabata sin su problemanan, ya ku parlamentarionan di partido PVV Geert Wilders i Sietse Fritsma a hasi Plasterk preguntanan despues di informenan persistente tokante e ròl di Isabella komo diputado di PvdA na Utrecht i e posibel retenshon deliberadamente di konseho munisipal di un rapòrt. Akusashonnan ku a wòrdu desmenti pa Isabella.

Despues di a sirbi komo Representante di Reino, Isabella a kuminsa su propio konsultorio di maneho na ougùstùs 2018. Dia 6 di yüni 2019, e konseho munisipal di Houten a nominá Isabella komo alkalde di e munisipio aki. Dia 20 di yüni 2019 a anunsiá ku e Minister di Asuntunan Interno i Relashon di Reino a aseptá e nominashon i el a keda nombrá pa medio di dekreto real entrante 3 di yüli 2019. El a wòrdu instalá dia 3 di yüli 2019.

Dia 25 di yüni 2022, Isabella a wòrdu nombrá presidente di e Federashon di Siklistanan. Den komunidat karibense, Isabella ta konosí komo e presidente di e directiva di WeConnect, e fundacion na Hulanda ku ta konekta Hulanda ku Karibe Hulandes pa medio di proyectonan multimedia edukativo.

Isabella no a bolbe pone su mes disponibel komo alkalde di Houten despues di su término aktual, ku ta kaduká na kuminsamentu di yüli 2025. Sinembargo, durante un reunion ekstra di konseho munisipal riba 11 di mart 2025, el a anunsiá su renunsia mesora komo alkalde despues di e publikashon di un investigashon di integridat den kua e i dos diputado a wòrdu akusá di komportashon inapropiá.
Nexz

**Nexz** (hapones: ネクスジ, hepburn: Nekusuji, koreano: 넥스지; RR: Nekseuji) ta un banda di mucha hòmber Hapones ku sede na Sur Korea. E banda a wòrdu formá pa medio di e programa di sobrebibensia di realidat Nizi Project Temporada 2 i manehá pa JYP Entertainment i Sony Music Entertainment Japan. E grupo ta konsistí di shete miembro: Yu, Tomoya, Haru, So Geon, Seita, Hyui, i Yuki. E grupo a debutá dia 20 di mei 2024, ku e album *Ride the Vibe* huntu ku e single prinsipal di e mesun nòmber.
GIRLSET

**GIRLSET** (konosí anteriormente komo VCHA) ta un grupo di mucha muhé multinashonal merikano formá i manehá bou di JYP Entertainment i Republic Records pa medio di e programa di sobrebibensia A2K i aktualmente ta konsistí di kuater miembro: Camila, Lexi, Kendall, i Savanna. Originalmente un grupo di seis miembro, KG a bandoná e grupo na desèmber 2024, i Kaylee na yüli 2025. Nan a debutá ofisialmente na ougùstùs 2025 ku e lansamentu di e single Commas.